നോ ഹലാല് ബോര്ഡ്, ആക്രമണം ഭയന്നു ഹോട്ടല് നിര്ത്തില്ലെന്നു തുഷാര കൊച്ചി: ഹലാല് നിഷിദ്ധ ഭക്ഷണവുമായി ഹോട്ടല് ആരംഭിച്ച വനിത സംരംഭക തുഷാര അജിത്തിനുനേരേ ആക്രമണം. ആക്രമണത്തില് പരിക്കേറ്റ ഇവര് ചികിത്സയിലാണ്. എറണാകുളം പാലാരിവട്ടത്ത് നന്ദൂസ് കിച്ചന് എന്ന പേരിലാണ് ഇവര് ഹോട്ടല് ആരംഭിച്ചത്. കാക്കനാട് ഇതിന്റെ പുതിയ ഒരു ബ്രാഞ്ചിന്റെ ഉദ്ഘാടനം ഇന്നലെ നടത്താന് തീരുമാനിച്ചിരുന്നു. കട തുറക്കുന്നതിനു മുന്നോടിയായി ശുചീകരണം നടത്തുമ്ബോഴായിരുന്നു ആക്രമണം. പരിക്കേറ്റ തുഷാര അജിത്ത് തൃക്കാക്കര കോര്പ്പറേറ്റീവ് ആശുപത്രിയിലാണ് ചികിത്സയില് കഴിയുന്നത്. ഇന്ഫോ പാര്ക്ക് പോലീസ് കേസെടുത്ത് അന്വേഷണം തുടങ്ങിയിട്ടുണ്ട്. ഹോട്ടല് ആരംഭിക്കാനുള്ള നടപടികള് ആരംഭിച്ചപ്പോള് ചില സംഘടനകളുടെ ഭാഗത്തുനിന്നു ഭീഷണിയുണ്ടായിരുന്നതായി തുഷാര അജിത്ത് പറഞ്ഞു. ഇന്ഫോ പാര്ക്കില് തന്റെ ഹോട്ടലിനു സമീപം പുതിയതായി വന്ന കടക്കാരുടെ നേതൃത്വത്തിലുള്ള സംഘമാണ് ആക്രമണത്തിനു പിന്നിലെന്നു തുഷാര ആരോപിച്ചു. ഹിന്ദു, സിഖ് മതം അനുസരിച്ചു ഹലാല് മാംസം കഴിക്കുന്നത് നിഷിദ്ധവും മതവിരുദ്ധവുമാണ്. അതുകൊണ്ടാണ് താന് ഇത്തരത്തില് പുതിയ ഭക്ഷണശാല ആരംഭിച്ചതെന്ന് അവര് പറഞ്ഞു. ഹലാല് ഭക്ഷണം വില്ക്കുന്നതുപോലെ തന്നെ ഹലാല് അല്ലാത്ത ഭക്ഷണം വില്ക്കാനും അവകാശമുണ്ടെന്ന നിലപാടിലാണ് തുഷാര. ആക്രമണത്തെ ഭയന്നു പിന്നോട്ടില്ലെന്നും സംരംഭവുമായി മുന്നോട്ടു പോകുമെന്നും അവര് പറഞ്ഞു.